kardosdrur/scandi-wiki huggingface dataset:
Nyt fra Vestfronten Mixtape

Nyt fra vestfronten er mixtape udgivet af den danske rapper L.O.C. (Liam O'Connor) i 2007 hos Tabu Records.
Albummet er mixet & indspillet af Glenn Rottland for Scottland Productions. Det er videre produceret af Costa Bravo, Rune Rask & Troo.l.s, Karma De Ville, Copenhaniacs, Madness 4 Real, Lasse Pilfinger og Malk De Koijn. Artwork er af Tomace. Alle sange er endvidere skrevet af Liam O' Connor for Aarhus V Allstars.
Alle beats, på nær Du ikke nogen pimp, er fra andre kunstnere end L.O.C. De fleste benyttede beats er gamle kendinge fra den danske rap scene. Titlerne brugt på Mixtapet er beatets oprindelige titel, og kan ses som homage til dansk raps store navne, og dem som har ledsaget L.O.C gennem hans karriere. Mixtapet er hosted af B.A.N.G.E.R.S medlem og gode ven af L.O.C, U$O.

Tracks 
 "Lyriske 9mm" – produceret af Madness 4 Real, oprindeligt et Clemens nummer.
 "Kig Forbi" – produceret af Pilfinger, oprindeligt et Johnson nummer.
 "Highroller" – produceret af Rune Rask & Troo.l.s, oprindeligt brugt på U$O mixtapet Viskalallegernehamere playermix vol.1.
 "Rolig Rolig – produceret af Rune Rask & Troo.l.s., oprindeligt et Troo.l.s & Orgi-E nummer.
 "V.I.P" – produceret af L.O.C., oprindeligt fra EP'en af samme navn.
 "Du Ikke Nogen Pimp" – produceret af Costa Bravo.
 "Tabu Kompaner" – produceret af Rune Rask, oprindeligt et Suspekt nummer.
 "Fra Min Blok Remix" – produceret af Copenhaniacs, oprindeligt fra promo singlen af samme navn.
 "Helt Ned I Tempo" – produceret af Rune Rask & Troo.l.s, oprindeligt fra Tabu Ep'en.
 "Kosmisk Kaos" – produceret af Tue Track, oprindeligt et Malk De Koijn nummer.
 "Kronisk Fastelavn" – oprindeligt produceret af Dj Nage for Hvid Sjokolade.

Album fra 2008
L.O.C.-album
Canal Digital

Canal Digital var en af Nordens største distributører af kabel-tv og satellit-tv. I 2021 blev virksomheden fusioneret med Viasat og blev til Allente.
Selskabet opstod af et samarbejde mellem Canal+ og Telenor Broadcasting. Fra 2003 til 2021 var Canal Digital ejet af Telenor.

Historie 
Canal Digital blev grundlagt i marts 1997 af det franske betalingstv-selskab Canal+ Groupe og den norske telekommunikationskoncern Telenor for at tilbyde digitalt tv til de nordiske tv-seere. Ejerne havde flere års erfaring fra FilmNet/Multichoice og Tele-TV/CTV, hvilket gav det nye selskab mulighed for allerede fra begyndelsen at tilbyde abonnenterne det største og bedste udvalg af nordiske og internationale tv-kanaler, og i 1998 blev Canal Digitals abonnenter således de første, der fik adgang til digitalt tv og interaktive tjenester på det nordiske marked.

I 2001 fik Telenor fuldt ejerskab i Canal Digital, da de købte Canal+ Groupe ud, og to år senere, i 2003, samlede Telenor sine mange tv-virksomheder, hvilket blandt andet betød, at Canal Digital i Danmark fusionerede med Telenor Vision under navnet Canal Digital Danmark.

I 2005 købte Canal Digital Danmark service- og internetvirksomheden OE Kabel-TV og fik dermed mulighed for også at udbyde bredbånd, IP-telefoni og teknisk service til det danske kabel- og antenneforeningsmarked. Samme år gik Canal Digital desuden i luften med den første af siden mange HDTV-kanaler i Danmark.

I 2012 blev den danske afdeling af Canal Digital Kabel-tv solgt til Stofa for 51 millioner kroner.

I 2013 indgik Canal Digital en historisk aftale med konkurrenten Viasat, som bl.a. betyder at Canal Digital nu har TV3 og TV3 Puls i alle sine pakker i Danmark.

I 2020 fusionerede Canal Digital og Viasat til ét selskab og hedder nu fra d. 13. april 2021, Allente.

Referencer 

Tv-udbydere
Telekommunikationsvirksomheder fra Norge
Etableret i 1997
Ophørt i 2021
Telenor
Rindal

Rindal er en kommune på Nordmøre i Møre og Romsdal fylke i Norge. Den grænser i nord til Hemne og Orkdal, i øst til Meldal, i syd til Rennebu og Oppdal, og i vest til Surnadal.

Rindal ligger ved elven Surna, og er den eneste kommune i Møre og Romsdal som ikke grænser til havet.

Rindal har to idrætsforeninger, IL Rindøl og IK Rindals-Troll. 

Kommunen fejrer i år (2007) 150-jubilæum, efter at kommunen blev delt fra Surnadal i 1857.

Rindal Bygdemuseum 
Rindal Bygdemuseum er valgt til kommunens tusenårssted. Rindal Bygdemuseum blev oprettet i 1950, ligger centralt i Rindal centrum og har nu 14 forskellige bygninger og en stor samling genstander og fotos. 

Museet har en stor en skisamling, og kommunen arbejder på at etablere et skimuseum. Dette sker på baggrund af kommunens stærke skitraditioner, specielt indenfor skiproduktion (Landsem Ski, Troll-ski m.m.). 

Da man valgte Rindal Bygdemuseum som tusenårsted havde det flere årsager: Museet repræsenterer kommunens historie på en god måde, og det vil i fremtiden dokumentere og tage vare på kommunens historiske arv, samtidig som en gammel tanke om at bygge et selvstændigt skimuseum ble sat i værk. Finansieringen af museet ventes at være på plads i løbet af 2007.

Eksterne henvisninger 

 Kultur i Rindal på kort  fra Kulturnett.no

Kommuner i Møre og Romsdal
Arena Nord

Arena Nord, sports- og kulturcenter beliggende i Frederikshavn, indviet i 2005 af Fonden Arena Nord, samler nogle af byens sportslige og kulturelle arrangementer i ét anlæg.

Arenaen kan huse op til 4.000  tilskuere til koncerter, 2.500 tilskuere til sportsbegivenheder og mere end 1.800 siddende konferencedeltagere.

Arenaen var en af værtsbyerne ved VM i kvindehåndbold 2015 og er ligeledes ved EM i kvindehåndbold 2020.

Referencer

Eksterne henvisninger

Arena Nords hjemmeside

Sport i Frederikshavn
Idrætshaller i Danmark
Etableret i 2003
Bygninger, konstruktioner og anlæg i Frederikshavn
Discovery Travel & Living

Discovery Travel & Living er en engelsksproget tv-kanal i Discovery-familien. Kanalen, der så dagens lys i februar 1987, viser forskellige rejse- og livstilsprogrammer og findes i en række nationale varianter. Siden marts 2010 er man dog gået i gang med at erstatte de forskellige varianter med varianter af TLC.

I Danmark blev kanalen tilbudt af YouSee, StofaTv, Canal Digital, StreamTV, FastTV og Boxer TV. 6. oktober 2011 blev den også her afløst af TLC.

Udenfor Europa sendte kanalen under navnet Travel Channel – ikke at forveksle med den britisk baserede Travel Channel.

Programmer 
 Af sporet
 Boligindretning i den store stil
 Buena Vista fiskeklub
 Diceman
 Drømmehuset
 Følgesvende – Østeuropa
 Kast linen ud
 Kulinarisk rundtur
 Lonely Planet
 Ruter
 Sne-patruljen
 Storby-taxaer
 Superhjem
 To på tur i Caribien
 Verdensmesterskab i "Heads Up" poker

Tv-kanaler fra USA
Discovery, Inc.

zh:Discovery旅遊生活頻道
Rindal (flertydig)

Rindal har flere betydninger:

 Rindal – en norsk kommune
 Peter Rindal – en dansk lagerforvalter

Se også
 Rindalisme – en dansk kulturbevægelse
Grime (hovedtøj)

En grime er et hovedtøj til en hest, oftest lavet af nylon eller læder. En grime har en hest ofte på hele dagen, i modsætning til trenser, som kun bruges ved ridning, eller lign. håndtering af hesten. I grimen kan man sætte et trækketov, hvis man skal gå med hesten. Der findes dog mange forskellige slags grimer, men man vil oftest støde på grimer med én enkel ring over hagen, og i denne ring sættes trækketovet.

Grimer bruges ofte så man lettere kan håndtere sin hest. Det er forskelligt fra hesteejer til hestejer, om hesten har grime på, på fold.

Rideudstyr

de:Gebisslose Zäumung#Kalifornische Hackamore (Bosal)
Udby (Møn)

Udby er en lille landsby med 205 indbyggere (2008)  beliggende i Stege Sogn nordøst for Stege på Møn, tilhørende Vordingborg kommune. 

Landsbyen nævnes 1550 (Udbye). Landsbyen blev udskiftet i 1803. Danmarks første andels-kostald blev oprettet her 1951. 

Landsbyen har en ældre del mod syd og en yngre mod nord. Byen har to gadekær. Mod vest ligger et nedlagt mejeri, Rødled.

Af væsentlige bygninger skal fremhæves den tidligere skole (Udby Gl. Skole) i den nordligste del af Udbygade samt smedjen på modsatte side af vejen. Den gamle smedje er i dag meget forsømt, men "Smedeporten" hos pens. smed Knud Borch Petersen har i mange år fungeret som byens sociale omdrejningspunkt. Denne æra er imidlertid slut efter Knud Borch Petersens bortgang i august 2008.

Udby har to større veje og en række mindre stræder. Udbygade danner aksen for landsbyens nordlige del, mens Udbyvej danner aksen for byens sydlige del og adgang til og fra Stege via Klintevej. Som sidegade til Udbyvej findes Kirkemosevej og af sidegader til Udbygade kan nævnes Udbystræde, Bodshøjvej og Dirkvej.

Kilder 
Trap, J. P. Danmark. Præstø Amt. Bind IV, 5. udg., 1955.

Lokaliteter på Møn
Carolina Klüft

Carolina Evelyn Klüft (født 2. februar 1983) er en svensk tidligere atlet hvis hoveddiscipliner var syvkamp, længdespring og femkamp. Hun var forsvarende olympisk, dobbelt verdens-, og dobbelt europamester i syvkamp. Hun bliver betragtet som en af de bedste kvindelige atleter i verden.

Hun var normalt også en del af det svenske 4 x 100 m. hold, og med på det hold der satte svensk rekord.

Hendes træner var Agne Bergvall.

Biografi 
Hun er født i Sandhult uden for Borås i Västergötland og voksede op i byen Växjö. Hun bor pt. i Norrköping sammen med sin mand siden 2007 – den tidligere stangspringer Patrik Klüft – og deres børn.

Hun var en af de meget få atleter som på samme tid besad fem mulige titler: Olympisk mester, Verdensmester, Europamester, Verdensmester indendørs, og Europamester indendørs. I en alder af 22 var hun den yngste nogensinde til at opnå den bedrift.

Når hun ikke trænede eller konkurrerede læste hun til student på Växjö Universitet.

Personlige rekorder

Eksterne henvisninger 

 Carolina Klüft site
 Carolina Klüft billeder

Mangekæmpere fra Sverige
Længdespringere fra Sverige
Personer fra Växjö
Atleter ved sommer-OL 2004
Atleter ved sommer-OL 2008
Sodavandsdiskotek

Et sodavandsdiskotek er et sted hvor der ikke bliver serveret alkohol, men sodavand og andre alkoholfrie drikkevarer.

Ofte er diskoteket tilknyttet arrangementer for et begrænset publikum, som for eksempel skolefester, eksamensfester eller lignende, men regulære sodavandsdiskoteker ses også i et forsøg på at holde de unge fra at drikke sig fulde (ulovligt) på de regulære diskoteker, barer og værtshuse.

Børneunderholdning
Stefan Holm

Stefan Christian Holm (født 25. maj 1976) er en svensk tidligere atlet, som dystede i højdespring. Han har vundet en olympisk guldmedalje, tre guld og en sølv til verdensmesterskaberne, en guld, to sølv og en bronze til europamesterskaberne. Hans personlige rekord i højdespring er 2,40 meter (indendørs 2005) og 2,37 (udendørs, 2008).

Højdespringskarriere 
Stefan Holm brød igennem på nationalt plan i 1994, da han vandt sølv ved det nationale mesterskabsstævne, en bedrift han gentog de følgende to år. I 1997 blev han svensk mester indendørs, en bedrift han gentog hvert år frem til og med 2008, bortset fra 2005. Udendørs var han svensk mester hvert år fra og med 1998 til og med 2008.

Han store gennembrud på den internationale atletikscene kom ved OL 2000 i Sydney, da han sluttede som nummer fire med et spring på 2,32. Året efter vandt han VM-guld indendørs, en bedrift han gentog 2003, 2004 og 2008. Han blev europamester indendørs i 2005 og 2007, mens hans bedste resultat udendørs var guld ved OL 2004 i Athen, hvor han sprang 2,36. Året forinden vandt han sølv ved VM udendørs, og det blev til to EM- medaljer udendørs. Han deltog også ved OL 2008, hvor han med 2,32 blev nummer fire.

Holm blev valgt ind i IOC i 2013, men bebudede i 2019, at han ville træde ud igen efter OL 2020.

Privatliv 
Han er søn af Johnny og Elisabeth Holm og født i Forshaga. Hans far var hans træner. Han har en tre år ældre søster, Veronica. Han blev gift med Anna i 2005 (skilt i 2012), og de fik en søn, Melwin, født i 2004, der også dyrker højdespring på højt niveau. Stefan Holm træner sin søn.

Referencer

Eksterne henvisninger 

Højdespringere fra Sverige
Deltagere for Sverige ved sommer-OL 2000
Deltagere for Sverige ved sommer-OL 2004
Deltagere for Sverige ved sommer-OL 2008
Olympiske mestre fra Sverige
Distant Early Warning Line

Distant Early Warning Line (DEW Line), er/ var et flyvarslingssystem, som gik fra Alaska i vest til Island i øst. I Grønland betød det flere amerikanske forsvarsanlæg i Grønland.

I modsætning til Ballistic Missile Early Warning System (BMEWS), skulle DEW Line sikre, at der ikke kom fjendtlige fly fra Sovjetunionen.
Fra Thule Air Base (P-Mountain) var der troposcatter forbindelse til FOX-M (Hall Beach) og DYE-M (Cape Dyer) der igen sendte data til NORAD.

I 1985 begyndte en opgradering af DEW-linjen som skulle forvandle den til det fælles canadisk/amerikanske North Warning System (NWS) som findes i dag. De 4 stationer på Grønland blev nedlagt i begyndelsen af 90'erne.

De Grønlandske radarstationer i DEW-linjen 

DYE-1 Qaqatoqaq staves også Qaqqatoqaq nær Sisimiut/Holsteinsborg på Grønlands vestkyst. Nedlagt 1990/91.

DYE-2 og DYE-3 på indlandsisen blev forsynet fra Sondrestrom Air Base (SAB)
i Søndre Strømfjord. Allerede i 1970erne blev man klar over at benene på DYE-2 og DYE-3 ikke kunne forlænges meget mere, og dermed forsvandt betydningen for Sondrestrom Air Base.
DEW stationerne på indlandsisen blev forsynet via amerikanske fly af typen C-130 Hercules med ski. DYE-2 og DYE-3 der lå på indlandsisen, blev nedlagt omkring 1990.

DYE-4 Kulusuk på Grønlands østkyst. Lukket 1991.

Dermed blev DYE stationerne på Grønlands indlandsis lukket.

Da DYE-stationerne på indlandsisen blev lukket, forlod United States Air Force 1992 Søndre Strømfjord (SAB).

Eksterne henvisninger 

 DEW Line sites Canada, Alaska & Greenland. 

Grønlands historie
USA's militæranlæg på Grønland
Com Hem

Com Hem AB, hovedsæde i Stockholm, firma som leverer kabel-tv, bredbånd og telefoni via deres eget kabelnet til mange huse i Sverige.

Com Hem AB har tidigere heddet Televerket Kabel-TV, Svenska Kabel-TV AB, derpå Telia InfoMedia TeleVision AB. .

TV Kanaler 
Her følger en liste over de tv-kanaler, som Com Hem distribuerer.

Analoge 
 SVT1
 SVT2
 TV3
 TV4
 Kanal 5
 TV6
 TV4 Plus 
 TV8 (upgraded networks only)
 Kanal 9
 MTV
 TV4 Sport
 SVT24
 SVT B
 Kunskapskanalen

Digitale

Bredbånd 
Com Hem tilbyder bredbånd på op til 24 Mbit/s.
Com Hem planlægger at opgradere til den nye standard Euro DOCSIS 3.0 i foråret 2007. når det nye system indføres kan Com Hem tilbyde en forbindelse på 600 Mbit/s.

Digital Radio 
Com Hem distribuerer en række kodede kanaler, men nedenstående kanaler er ukodede.

HDTV 
Com Hem startede sine HD-sendinger d. 12. december 2006 og tilbød sine kunder en ny digital HD set-top-box. Boxen er en Humax CXHD-1000C.
Modsvarende model anvendes blandt andet af Premiere i Tyskland. Boxen kan håndtere videokodning med MPEG-2 og MPEG-4 standard.

Boxen er tilegnet Com Hem´s net, og indeholder funktioner som TV-Guide og automatisk opdatering af kanaler. Humax CXHD-1000C er udstyret med en HDMI udgang til HD Ready skærme og for at få bedre lyd er der en SPDIF-udgang til Dolby Sorround.
Af HD kanalerne er der:

 CANAL+ FILM HD 
 Discovery HD
 TV4 HD
 SVT HD
 Voom HD
som indgår i en speciel HDTV-pakke, til 99 SEK/md.

Største konkurrenter 
 Boxer TV
 Canal Digital
 Tele2Vision
 Teliasonera Sverige
 Viasat

Eksterne henvisninger 
 

Etableret i 1983
Telekommunikationsvirksomheder fra Sverige
Tv-udbydere
Den hemmelighedsfulde ø (film fra 1961)

Den hemmelighedsfulde ø (Mysterious Island) er en amerikansk-engelsk adventurefilm fra 1961, instrueret af Cy Endfield. Den er bygget over den ofte filmatiserede roman Den hemmelighedsfulde ø af Jules Verne. Filmen fungerer som en uofficiel fortsættelse til En verdensomsejling under havet fra 1954.

Handling 

Filmen handler om en lille gruppe amerikanske soldater, der 1865 havner på en mystisk ø, hvor de trues af bl.a. en kæmpekrabbe, en kæmpebi, en forhistorisk kæmpefugl og en gigantisk blæksprutte. De overfaldes af pirater, men reddes af selveste kaptajn Nemo (Herbert Lom) og må til sidst flygte fra et vulkanudbrud.

Den hemmelighedsfulde ø har holdt sig populær som en dramatisk og underholdende eftermiddagsforestilling. Blandt cineaster er den kultdyrket for Ray Harryhausens stop-motion-effekter og Bernard Herrmanns musik.

Eksterne Henvisninger 

Amerikanske film fra 1961
Stop-motion animerede film
Fantasyfilm fra USA
Film fra Columbia Pictures
Engelsksprogede film
Sande (Møre og Romsdal)

Sande er en kommune på Sunnmøre i Møre og Romsdal fylke i Norge. Den grænser i nord og øst til Herøy, i syd (over fjorden) til Vanylven og over Vanylvsgapet i sydvest til Selje.

Tusenårssted 
Kommunens tusenårssted er friluftsområdet «Kongsvolden» på Sandsøya. Kongsvolden ligger nært vandet og er arena for «Spillet om Kong Arthur», som var kommunens tusenårsprojekt.

«Spelet om Kong Arthur» er et humoristisk sagnspil som er bygget over sagnet om Kong Arthur som kom til øen «Doll» (Dolsøy) som var et tidligere navn på
Sandsøya. Sagaspillet er blevet en væsentlig kulturfaktor i og for Sande kommune, og har siden været fremført hver sommer med stor publikumstilslutning.

Eksterne henvisninger 
 Kultur i Sande på kort fra Kulturnett.no

Kommuner i Møre og Romsdal
Sande
Sandøy

Sandøy er en tidligere økommune i Møre og Romsdal fylke i Norge. 
Med kommunereformen i Norge blev   Sandøy, Skodje, Haram og Ørskog kommuner  1. januar 2020  lagt  sammen med Ålesund.  Den tidligere kommune var en økommune yderst mod Norskehavet. Den var omgivet af kommunerne Aukra i nordøst, Midsund i øst og Haram i syd.

Eksterne henvisninger 

 Kultur i Sandøy på kortfra Kulturnett.no 

Tidligere kommuner i Norge
Kommuner i Møre og Romsdal
Strømningsmaskine

En strømningsmaskine eller turbomaskine er en fællesbetegnelse for pumper, turbiner, kompressorer og lignende, der omsætter energi ved gennemstrømning af fluider.

Strømningsmaskinen er i almindelighed en fluidmekanik-maskine, der arbejder kontinuert, og som har en statisk trykforskel mellem tilløb og fraløb. Strømningsmaskiner adskiller sig fra stempelmaskiner, ved at stempelmaskiners trykforskelle ændrer sig periodisk.

En strømningsmaskine, som arbejder diskontinuert, er Savonius-rotoren.

Kategorisering af strømningsmaskiner i arter og grupper 

 
Fluidmekanik
Motorteknologi
Maskiner
Henrik Them Andersen

Henrik Them Andersen (født 16. juni 1982) er en dansk tidligere mellem- og langdistanceløber som løb for Sparta Atletik fra 2005, før det løb han for Bagsværd AC, hvor han har flere klubrekorder. Hans primære distance var tidligere 5000 meter men det blev senere maraton.

Them præsterede med tiden 2:16:06 i Frankfurt Marathon 2012 den hurtigste danske maratontid siden 1996, og blev den 13. hurtigste dansker gennem tiderne. Det gav ham en 22. plads i løbet og han kvalificerede sig samtidigt til VM i Moskva 2013. 

Them trænes af Claus Hechmann, tidligere var det Rakel Gylfadottir og Henrik Larsen.

Efter sit karrierestop 
I foråret 2017 måtte Them indstille sin aktive elitekarriere på grund af en medført hoftesygdom (hoftedysplasi). 

Samtidig med sit karrierestop startede han med at promovere løbesporten via podcasten Frontrunner. Her behandles små og store emner indenfor løbesporten. Udover podcasten træner Them en masse lovende løbere via sin personlig træner virksomhed Team Thempo.

Personlige rekorder 
800 meter: 1.57:02
1500 meter: 3.49:03
3000 meter: 8.10:21
5000 meter: 14.03:21
10.000 meter: 29.41:02
15 km: 45.15
Halvmaraton – 1.04.11
Maraton: 2.15.54

Ekstern henvisning 
 FrontRunner (Podcast)
 Henrik Them (Hjemmeside)
 Statletik (Atlet profil)

Mellemdistanceløbere fra Danmark
Atleter fra Bagsværd AC
Atleter fra Sparta Atletik
Langdistanceløbere fra Danmark
Maratonløbere fra Danmark
Anders Møller (atlet)

Anders Møller (født 5. september 1977 i Aalborg) er en dansk atlet medlem af Sparta Atletik. Han startede i Aalborg AM og kom i 1998 til Aarhus 1900. 

Anders Møllers primære disciplin er trespring, hvor han fra sluningen af 1990'erne frem til i dag har markeret sig som en af Danmarks bedste med flere danske rekorder og en række af danske mesterskaber, senest 2010. Han blev den første dansker at springe over 17 meter, da han indendørs i Malmø sprang 17,01 i 2006. Han var i VM finalen i 2005. Han har også vundet to danske mesterskaber i højdespring; 1998 og 2001. Han havde faktisk lagt pigskoene på hylden og slået sig på trænergerningen. Men han kvalifiserede sig til IEM 2011, hvor han blev nummer seks med 16,72. Han deltog ikke kun som udøver men også som træner for Morten Jensen og træner også Erica Jarder og Martha Traore. 
Ved DM 2011 satte han en ny dansk rekord på 16,88 meter og kvalificerede sig dermed til et VM i Daegu, hvor han nåede en 22.plads med 16,14.

Anders Møllers tidligere træner var Lars Nielsen.

Anders Møller blev far til tvillinger i 2009.

Danske rekorder 
Seniorrekorder 
 Trespring 16,88 7. august 2011

Seniorrekorder indendørs 
 Trespring inde 17,01 12. februar 2006

Eksterne henvisninger 
 DAF i tal – Anders Møllers 
 Anders Møllers profil på DAF 
 Statletik.dk – Profil Anders Møller
 
 DR – Træner klar til EM – som udøver

Trespringere fra Danmark
Atleter fra Aalborg AM
Atleter fra Aarhus 1900
Atleter fra Sparta Atletik
Personer fra Aalborg
Trænere fra Danmark
Steen Walter

Steen Walter (født 1. marts 1975 i Kalundborg) er en tidligere dansk mellem- og langdistanceløber. Han har markeret sig på distancer fra 1500 meter til Halvmarathon (21,1km). De største resultater er opnået i cross (terrænløb), på 10000 meter og på halvmarathon. Han løber frem til 2015 for Sparta Atletik og er uddannet fysioterapeut. Tidligere trænet af Richard Hjortebjerg, Rakel Gylfadottir og Christian Madsen fra Blovstrød Løverne.

Udvalgte resultater 
 Nordisk mester på 10000 meter i tiden 29.35.33 min i 2004.
 Dansk mester i lang cross fem gange; heraf fire år i træk fra 2004 til 2007. Desuden vandt han titlen i 2009.
 Dansk mester indendørs på 1500 meter i 2006.
 Dansk mester i Halvmarathon i tiden 1:05.26 time i 2003.
 Dansk mester i kort cross i 2002.
 Vinder af DAFs Vinterturnering 2001/2002
 VIP-gæst til Henrik og Rasmus' juleløb 2020.

Barndom 
I sine unge år var Steen Walter en arbejdsom og talentfuld fodboldspiller hos Raklev Gymnastik-og Idrætsforening, hvor han bl.a. opnåede at spille på hold med den tidligere Superligaprofil, Thomas Frandsen, og spille overfor AB-profilen Kaan Metin.

Det laver Steen i dag 
I dag er Steen Walter projektleder hos DGI Storkøbenhavn, hvor han bl.a. arbejder med udvikling af løbevents som Etape København og DAC Arkitekturløb og Run to the beat

Udvalgte personlige rekorder

Eksterne henvisninger 
 Steen Walters danske mesterskaber og rekorder 
 Sparta 

Mellemdistanceløbere fra Danmark
Atleter fra Sparta Atletik
Langdistanceløbere fra Danmark
Koster (Møn)

Koster er en bebyggelse i Stege Sogn nordvest for Stege på Møn. Landsbyen nævnes 1231 (Cost). Landsbyen blev udskiftet i 1822. Indtil 1943, hvor Dronning Alexandrines Bro mellem Sjælland og Møn blev indviet, lå her en færgehavn.

Syd for Koster ligger den inddæmmede Kostervig, (hvor der ligger en lille flyveplads), og mod nord Kosterland, der før inddæmningen kun var forbundet med Møn ved en smal landstrimmel.

Koster ligger i Vordingborg Kommune og tilhører Region Sjælland.

Kilder 
 Trap, J. P. Danmark. Præstø Amt. Bind IV, 5. udg., 1955.

Lokaliteter på Møn
Lokaliteter i Vordingborg Kommune
Høvdingsgård

Høvdingsgaard er dannet i 1688 af Kronen og blev kaldt Høvdingshus. Navnet Høvdingsgaard er fra 1774. Gården ligger i Mern Sogn i Vordingborg Kommune. Hovedbygningen er opført i 1852 og er ombygget i 1901

Høvdingsgaard Gods er på 792 hektar

Anders Lassen, der var den eneste person uden for Commonwealth der modtog Victoriakorset under anden verdenskrig blev født på gården i 1920

Ejere af Høvdingsgaard 

 (1688-1774) Kronen
 (1774-1785) Hans Gustav Lillienskiold
 (1785-1795) Niels Lunde Reiersen
 (1795-1798) Peter Uldall
 (1798-1799) Anthonette Hansen gift Uldall
 (1799-1833) Lars Terpager Hagen
 (1833-1848) Peter Larsen Hagen
 (1848-1871) Ernst Frederik Andreas Bilsted
 (1871-1873) Regine Hagen gift Bilsted
 (1873-1901) F.P.A. Uldall / Bredo O. E. Obelitz
 (1901-1917) Axel Frederik Julius Christian Lassen
 (1917-1929) Emil Victor Schau Lassen
 (1929-1938) E.A. Hagstrøm
 (1938-1963) Hans Lystrup
 (1963-1987) Karen Marie Hansdatter Lystrup gift Dinesen
 (1987-) Anita Dinesen gift Halbye / Torben Halbye

Kilder 
 J. P. Trap: Danmark 5.udgave, Kraks Landbrug

Herregårde i Vordingborg Kommune
Etableret i 1688
Herregårde i Præstø Amt